Duminică, 24 martie 2024 Biserica Catolică sărbătoreşte Duminica Floriilor. Cu această zi începe Saptămâna Mare sau, Săptămâna Patimilor şi Morţii Domnului Isus Cristos.
Episcopia Romano Catolică Timișoara susține că, în aceste zile, serviciile religioase se vor celebra după un program special, conform timpului liturgic!
În Duminica Floriilor, 24 martie 2024, la ora 11.00 înainte de Sfânta Liturghie pontificală, va avea loc Sfințirea Ramurilor în curtea Palatului Episcopal, de unde se va porni în Procesiune spre Domul Sf. Gheorghe pentru a celebra Sfânta Liturghie. Celebrantul principal este Excelenţa Sa Iosif Csaba Pál, episcop de Timişoara.
JOI, 28 martie 2024, Joia mare, la ora 10.00 în Domul Sf. Gheorghe, Catedrala romano-catolică din Timișoara se va celebra Liturghia Crismei, în cadrul căreia se vor sfinţi Uleiurile folosite la administrarea Sacramentelor: Uleiul Catehumenilor – la sf. Botez, Uleiul Bolnavilor – la sf. Maslu, Sfânta Crismă – la sf. Botez, sf. Mir şi sf. Preoţie.
Această Liturghie este unică în Anul Liturgic, aici participând toţi preoţii Diecezei – în semnul colegialităţii şi unităţii. În cadrul acestei Liturghii, preoţii îşi vor reînnoi în faţa episcopului lor promisiunile făcute la hirotonirea sacerdotală. Celebrantul principal al Sf. Liturghii este Excelenţa Sa Iosif Csaba Pál, episcop de Timişoara. Cadrul muzical va fi realizat de grupul cantorilor sosiți din parohiile Diecezei noastre.
Tot în Joia mare, seara la ora 18.00, va fi celebrată o doua liturghie în amintirea Cinei de taină. În această liturghie se sărbătoreşte rânduirea Euhariastiei.
În cadrul acestei sfinte liturghii, amintindu-ne de porunca iubirii aproapelui, poruncă primită de la Isus, episcopul va spăla picioarele a doisprezece bărbaţi, ca semn al iubirii şi umilinţei în care Isus ne este pildă. După această liturghie se va ţine veghe de rugăciune.
Liturghia de seară va fi celebrată în Domul Sf. Gheorghe de Excelenţa Sa Iosif Csaba Pál, episcop de Timişoara.
Vineri, 29 martie 2024, este Vinerea mare
Excelenţa Sa Iosif Csaba Pál, episcop diecezan va oficia Celebrarea Patimilor şi Morţii Domnului nostru Isus Cristos începând cu ora 15.00 în Domul Sf. Gheorghe, Catedrala romano-catolică din Timișoara.
Sâmbătă, 30 martie 2024, este Sâmbăta Mare. Celebrarea VIGILIEI PASCALE (ÎNVIEREA), cuprinzând și Botezul adulților va începe la ora 21.00, în Domul Sf. Gheorghe, Catedrala romano-catolică din Timișoara. Celebrant principal va fi Excelenţa Sa Iosif Csaba Pál, episcop de Timişoara. La finalul Sfintei Liturghii, va avea loc Procesiunea de Înviere.
Duminică, 31 martie 2024, va fi solemnitatea Învierii Domnului. Sfintele Paști. Excelenţa Sa Iosif Csaba Pál, episcop de Timişoara va celebra Sf. Liturghie în Domul Sf. Gheorghe, Catedrala romano-catolică din Timișoara începând cu ora 11.00.
Vă dorim tuturor binecuvântare, har și lumină în suflete și în case de la Cristos, cel pentru noi Înviat din morţi! -este mesajul Episcopiei Romano Catolice Timișoara.